בחוקותי

הקללות – בין ויקרא כ"ו לדברים כ"ח

בשני מקומות בתורה מופיעה רשימה מצמררת של קללות נוראיות שיוטלו על עם ישראל אם לא ישמרו את מצוות האל ולא יקיימו את חלקם בברית שכרתו עם אלהים.

בבתי הכנסת נהוג שבעל הקורא אומר את הקללות במהירות ובקול שקט.

רשימת הקללות מופיעה לראשונה בפרשתנו בפרק כ"ו. ופעם השנייה בפרק כ"ח שבספר דברים אך היא איננה אותה רשימה ומהשוואה שבין שתי הרשימות נוכל ללמוד על משמעותן.

לרשימת הקללות קדמה רשימת הברכות. אולם רשימה הברכות קצרה ביותר ביחס לרשימת הקללות. כך בפרשת בחוקותי: ויקרא פרק כו

(ג) אִם־בְּחֻקֹּתַ֖י תֵּלֵ֑כוּ וְאֶת־מִצְוֹתַ֣י תִּשְׁמְר֔וּ וַעֲשִׂיתֶ֖ם אֹתָֽם: (ד) וְנָתַתִּ֥י גִשְׁמֵיכֶ֖ם בְּעִתָּ֑ם וְנָתְנָ֤ה הָאָ֙רֶץ֙ יְבוּלָ֔הּ וְעֵ֥ץ הַשָּׂדֶ֖ה יִתֵּ֥ן פִּרְיֽוֹ: ה) וְהִשִּׂ֨יג לָכֶ֥ם דַּ֙יִשׁ֙ אֶת־בָּצִ֔יר וּבָצִ֖יר יַשִּׂ֣יג אֶת־זָ֑רַע וַאֲכַלְתֶּ֤ם לַחְמְכֶם֙ לָשֹׂ֔בַע וִֽישַׁבְתֶּ֥ם לָבֶ֖טַח בְּאַרְצְכֶֽם: (ו) וְנָתַתִּ֤י שָׁלוֹם֙ בָּאָ֔רֶץ וּשְׁכַבְתֶּ֖ם וְאֵ֣ין מַחֲרִ֑יד וְהִשְׁבַּתִּ֞י חַיָּ֤ה רָעָה֙ מִן־הָאָ֔רֶץ וְחֶ֖רֶב לֹא־תַעֲבֹ֥ר בְּאַרְצְכֶֽם: (ז) וּרְדַפְתֶּ֖ם אֶת־אֹיְבֵיכֶ֑ם וְנָפְל֥וּ לִפְנֵיכֶ֖ם לֶחָֽרֶב: (ח) וְרָדְפוּ֙ מִכֶּ֤ם חֲמִשָּׁה֙ מֵאָ֔ה וּמֵאָ֥ה מִכֶּ֖ם רְבָבָ֣ה יִרְדֹּ֑פוּ וְנָפְל֧וּ אֹיְבֵיכֶ֛ם לִפְנֵיכֶ֥ם לֶחָֽרֶב: (ט) וּפָנִ֣יתִי אֲלֵיכֶ֔ם וְהִפְרֵיתִ֣י אֶתְכֶ֔ם וְהִרְבֵּיתִ֖י אֶתְכֶ֑ם וַהֲקִימֹתִ֥י אֶת־בְּרִיתִ֖י אִתְּכֶֽם: (י) וַאֲכַלְתֶּ֥ם יָשָׁ֖ן נוֹשָׁ֑ן וְיָשָׁ֕ן מִפְּנֵ֥י חָדָ֖שׁ תּוֹצִֽיאוּ: (יא) וְנָתַתִּ֥י מִשְׁכָּנִ֖י בְּתוֹכְכֶ֑ם וְלֹֽא־תִגְעַ֥ל נַפְשִׁ֖י אֶתְכֶֽם: (יב) וְהִתְהַלַּכְתִּי֙ בְּת֣וֹכְכֶ֔ם וְהָיִ֥יתִי לָכֶ֖ם לֵֽאלֹהִ֑ים וְאַתֶּ֖ם תִּהְיוּ־לִ֥י לְעָֽם: (יג) אֲנִ֞י ה֣' אֱלֹֽהֵיכֶ֗ם אֲשֶׁ֨ר הוֹצֵ֤אתִי אֶתְכֶם֙ מֵאֶ֣רֶץ מִצְרַ֔יִם מִֽהְיֹ֥ת לָהֶ֖ם עֲבָדִ֑ים וָאֶשְׁבֹּר֙ מֹטֹ֣ת עֻלְּכֶ֔ם וָאוֹלֵ֥ךְ אֶתְכֶ֖ם קֽוֹמְמִיּֽוּת: פ

רק 11 פסוקים – ומיד אחריהם מתחילה הרשימה הארוכה של הקללות המופיעה ב-45 פסוקים.

הרשימה בספר דברים ארוכה עוד יותר. לאחר פתיחה של רשימת הברכות ב-14 פסוקים, מוגשת רשימת קללות מחרידה ב-55 פסוקים.

שתי רשימות הקללות מתחילות בפניה דומה לבני ישראל - אם לא תשמע בקול ה' אלהיך. אולם קיים הבדל מהותי בין שתי הרשימות הללו.

הרשימה בספר דברים קשה יותר. ה' מאיים על חיסול טוטאלי של עם ישראל. הפועל "ישמידך" מופיע ברשימה לא פחות מ-7 פעמים, כך:

בפסוק כ) יְשַׁלַּ֣ח ה֣'׀ בְּ֠ךָ אֶת־הַמְּאֵרָ֤ה אֶת־הַמְּהוּמָה֙ וְאֶת־הַמִּגְעֶ֔רֶת בְּכָל־מִשְׁלַ֥ח יָדְךָ֖ אֲשֶׁ֣ר תַּעֲשֶׂ֑ה עַ֣ד **הִשָּֽׁמֶדְךָ֤** וְעַד־אֲבָדְךָ֙ מַהֵ֔ר מִפְּנֵ֛י רֹ֥עַ מַֽעֲלָלֶ֖יךָ אֲשֶׁ֥ר עֲזַבְתָּֽנִי:

או בפסוק כ"ד:יִתֵּ֧ן ה֛' אֶת־מְטַ֥ר אַרְצְךָ֖ אָבָ֣ק וְעָפָ֑ר מִן־הַשָּׁמַ֙יִם֙ יֵרֵ֣ד עָלֶ֔יךָ עַ֖ד **הִשָּׁמְדָֽךְ**:

ביטוי זה מופיע גם בפסוקים – מה; מח; נא; סא; סג.

בפסוקים אחרים מופיעים ביטויים אחרים של השמדה:פסוק כא: יַדְבֵּ֧ק ה֛' בְּךָ֖ אֶת־הַדָּ֑בֶר עַ֚ד כַּלֹּת֣וֹ אֹֽתְךָ֔ מֵעַל֙ הָֽאֲדָמָ֔ה אֲשֶׁר־אַתָּ֥ה בָא־שָׁ֖מָּה לְרִשְׁתָּֽהּ:

הרשימה של ספר דברים מציגה מצב פסימי של השמדת עם בני ישראל.

(סג) וְ֠הָיָה כַּאֲשֶׁר־שָׂ֨שׂ ה֜' עֲלֵיכֶ֗ם לְהֵיטִ֣יב אֶתְכֶם֘ וּלְהַרְבּ֣וֹת אֶתְכֶם֒ כֵּ֣ן יָשִׂ֤ישׂ ה֙' עֲלֵיכֶ֔ם לְהַאֲבִ֥יד אֶתְכֶ֖ם וּלְהַשְׁמִ֣יד אֶתְכֶ֑ם וְנִסַּחְתֶּם֙ מֵעַ֣ל הָֽאֲדָמָ֔ה אֲשֶׁר־אַתָּ֥ה בָא־שָׁ֖מָּה לְרִשְׁתָּֽהּ:

רשימה קללות זו מסתיימת בהגליית העם חזרה למצרים:

 (סח) וֶֽהֱשִֽׁיבְךָ֨ ה֥'׀ מִצְרַיִם֘ בָּאֳנִיּוֹת֒ בַּדֶּ֙רֶךְ֙ אֲשֶׁ֣ר אָמַ֣רְתִּֽי לְךָ֔ לֹא־תֹסִ֥יף ע֖וֹד לִרְאֹתָ֑הּ וְהִתְמַכַּרְתֶּ֨ם שָׁ֧ם לְאֹיְבֶ֛יךָ לַעֲבָדִ֥ים וְלִשְׁפָח֖וֹת וְאֵ֥ין קֹנֶֽה: ס

כאן טמון ההבדל הגדול בין רשימת הקללות שבספר ויקרא לזו של דברים. לעומת הפסימיות הפאטלית של רשימת ספר דברים, הרשימה בספר ויקרא היא אופטימית. ראשית, ברשימה זו לא מופיע הביטוי השמד, מדובר בעונשים שיוטלו על העם מבלי הישמדם. ושנית למרות שבני ישראל אינם שומרים את הברית ואת מצוות ה' ובכל זאת ה' נוטה להם חסד ולא שובר את הברית בינו לבין העם.

ויקרא פרק כו: (מד) וְאַף־גַּם־זֹ֠את בִּֽהְיוֹתָ֞ם בְּאֶ֣רֶץ אֹֽיְבֵיהֶ֗ם לֹֽא־מְאַסְתִּ֤ים וְלֹֽא־גְעַלְתִּים֙ לְכַלֹּתָ֔ם לְהָפֵ֥ר בְּרִיתִ֖י אִתָּ֑ם כִּ֛י אֲנִ֥י ה֖' אֱלֹהֵיהֶֽם: (מה) וְזָכַרְתִּ֥י לָהֶ֖ם בְּרִ֣ית רִאשֹׁנִ֑ים אֲשֶׁ֣ר הוֹצֵֽאתִי־אֹתָם֩ מֵאֶ֨רֶץ מִצְרַ֜יִם לְעֵינֵ֣י הַגּוֹיִ֗ם לִהְי֥וֹת לָהֶ֛ם לֵאלֹהִ֖ים אֲנִ֥י הֽ':

מדוע קיים ההבדל בין שני המקורות הללו?

על פי חוקרי המקרא מדובר בשני טקסטים שנכתבו בתקופות זמן היסטוריות שונות של עם ישראל.

התשובה היא שכל אחד מהסופרים מתאר מציאות שהיה נוכח בה.

ספר דברים נכתב בשלהי תקופת בית ראשון וחורבנו. בספר מלכים ב' מסופר על ירידת בני ישראל מצריימה לאחר החורבן.

מלכים ב פרק כה:

 (כו) וַיָּקֻ֨מוּ כָל־הָעָ֜ם מִקָּטֹ֤ן וְעַד־גָּדוֹל֙ וְשָׂרֵ֣י הַחֲיָלִ֔ים וַיָּבֹ֖אוּ מִצְרָ֑יִם כִּ֥י יָרְא֖וּ מִפְּנֵ֥י כַשְׂדִּֽים: פ

גם הנביא ירמיהו היה מאלה שגלו מצרימה (ירמיהו כ"ג 6).

סופר דברים הכיר את המציאות בה חי. מבחינתו חורבן בית ראשון היה סופו של העם היהודאי. לכן, כתיבתו היא פסימית, הוא איננו רואה את האור בקצה המנהרה, הוא איננו מכיר את כורש ואת שיבת ציון. תיאוריו הם של חורבן ללא כל אפשרות שיקום.

מאידך, סופר ויקרא שכתב את הדברים בתקופת שיבת ציון רואה בעיניו את התקומה, הקמת מקדש זרובבל (בית שני) ולכן כתיבתו הרבה יותר אופטימית ומתארת מציאות שונה, של התחלה חדשה, אלוהים סלח לעם וזוכר להם ברית ראשונים.

שבת שלום